Dossier teen ANC geopen by SAPDArgieffoto Philip van Staden, die VF Plus se LPW in Gauteng en adv. Anton Alberts, die party se burgemeesterskandidaat in Pretoria, het die klagtes teen die ANC aanhangig gemaak. Volgens Van Staden is die klagtes ingedien na aanleiding van die afgelope week se onluste in die Tshwane Metro-gebied, nadat die ANC Kgosientso Ramokgopa nie weer as sy burgemeesterskandidaat in Pretoria aangewys het nie. Die klagtes wat in die dossier bevat word behels sameswering om misdrywe te pleeg, intimidasie, aanranding, saakbeskadiging en aanhitsing van geweld. Volgens Van Staden is die klagte ingedien teen die leiers van die ANC in Tshwane en Gauteng. Dit sluit David Makhura, premier van Gauteng, Paul Mashatile, ANC-leier in Gauteng, Ramokgopa en George Matjila in. Matjila is “die moontlike meesterbrein agter die onluste en geweld, wat volgens berigte die ‘Court Classique Resolutions’-SMS na ANC-lede uitgestuur het en het na bewering ŉ vergadering met 12 leiers van die ANC in die Court Classique Hotel in Arcadia gereël om onluste in Pretoria te laat uitbars”. Van Staden het gesê die VF Plus is vol vertroue dat die reg sy gang sal gaan en dat die aangeklaagdes verhoor, skuldig bevind en gevonnis sal word. “Die VF Plus kan nie langer toelaat dat onskuldige mense se lewens en eiendom weens politieke ontevredenheid in die ANC bedreig word nie. Vyf mense is reeds dood en daarom beskou die VF Plus hierdie misdrywe in ŉ baie ernstige lig. Die belhamels wat hiervoor verantwoordelik is, sal moet betaal vir al die skade en lewensverlies,” het Van Staden gesê. Die VF Plus gaan ook volgende week verdere klagtes teen die ANC by die OVK indien.